“หุ้นเอเชีย” เปิดผันผวน จับตาผลประกอบการ “บจ.” สหรัฐ-ตัวเลข GDP จีนไตรมาสแรก
“ตลาดหุ้นเอเชีย” เปิดผันผวน นักลงทุนจับตาผลประกอบการไตรมาส 1/2566 ของกลุ่มบริษัทจดทะเบียนสหรัฐ บ่งชี้ถึงสภาวะโดยรวมในภาคการเงินสหรัฐ และจีนจะเปิดเผยข้อมูลเศรษฐกิจ GDP วันอังคารนี้
“ตลาดหุ้นเอเชีย” เปิดผันผวน นักลงทุนจับตาผลประกอบการไตรมาส 1/2566 ของกลุ่มบริษัทจดทะเบียนสหรัฐ บ่งชี้ถึงสภาวะโดยรวมในภาคการเงินสหรัฐ
17 เม.ย. 2566

ผู้สื่อข่าวรายงานว่า ตลาดหุ้นเอเชียเปิดไร้ทิศทางในวันนี้ ขณะที่นักลงทุนจับตาการรายงานผลประกอบการจากกลุ่มบริษัทสำคัญในสัปดาห์นี้ ได้แก่ ชาร์ลส์ ชวาบ (Charles Schwab), แบงก์ ออฟ อเมริกา (Bank of America) และมอร์แกน สแตนลีย์ (Morgan Stanley)
ทั้งนี้ ดัชนี NIKKEI 225 ตลาดหุ้นญี่ปุ่นเปิดวันนี้ที่ 28,537.99 จุด เพิ่มขึ้น 44.52 จุด หรือ +0.15%, ดัชนี HSI ตลาดหุ้นฮ่องกงเปิดวันนี้ที่ 20,374.51 จุด ลดลง 64.3 จุด หรือ -0.31% และดัชนี SSE Composite ตลาดหุ้นจีนเปิดวันนี้ที่ 3,337.06 จุด ลดลง 1.09 จุด หรือ -0.32%
สำหรับผลประกอบการไตรมาส 1/2566 ของกลุ่มบริษัทจดทะเบียนในสหรัฐจะบ่งชี้ถึงสภาวะโดยรวมในภาคการเงินสหรัฐ หลังเกิดเหตุการณ์ ธนาคารซิลิคอน วัลเลย์ แบงก์ (SVB) ล้ม และทิศทางวงจรการคุมเข้มนโยบายการเงินของธนาคารกลางสหรัฐ (เฟด)
ส่วนทางการจีนจะเปิดเผยข้อมูลเศรษฐกิจที่สำคัญในวันอังคารนี้ ซึ่งรวมถึง ผลิตภัณฑ์มวลรวมภายในประเทศ (GDP) ไตรมาส 1/2566, การผลิตภาคอุตสาหกรรมเดือนมี.ค., ยอดค้าปลีกเดือนมี.ค., อัตราว่างงานเดือนมี.ค. และการลงทุนในสินทรัพย์ถาวรเดือนมี.ค.
นอกจากนี้ ตลาดหุ้นสหรัฐปรับตัวลดลงในวันศุกร์ที่ 14 เม.ย. ขณะที่นักลงทุนจับตาการรายงานผลประกอบการของบริษัทจดทะเบียน โดยดัชนีเฉลี่ยอุตสาหกรรมดาวโจนส์ปิดลบ 0.42% ส่วนดัชนี S&amp;P500 ปรับตัวลง 0.21% และดัชนี Nasdaq Composite ลบ 0.35%